KOMISSION KERTOMUS NEUVOSTOLLE JA EUROOPAN PARLAMENTILLE

Suurvuoreaktorin käyttö jaksolla 2012–2013

Neuvosto hyväksyi 13. marraskuuta 2012 nelivuotisen (2012–2015) suurvuoreaktorin lisätutkimusohjelman (neuvoston päätös 2012/709/Euratom ), joka koskee Pettenissä Alankomaissa sijaitsevan suurvuoreaktorin toimintaa. Ohjelman toteuttaa Yhteinen tutkimuskeskus (JRC). Kyseisen neuvoston päätöksen 4 artiklassa edellytetään, että komissio tiedottaa lisätutkimusohjelman toteutuksesta Euroopan parlamentille ja neuvostolle laatimalla siitä välikertomuksen. Tällä kertomuksella täytetään tämä velvollisuus, ja se kattaa vuodet 2012–2013.

Vuodesta 1961 käytössä olleessa suurvuoreaktorissa säteilytys voidaan toteuttaa useissa kohteissa (reaktorisydän, heijastinalue ja allas).

Lisätutkimusohjelmalla on seuraavat päätavoitteet:

Taata suurvuoreaktorin turvallinen ja luotettava käyttö neutronien saannin turvaamiseksi kokeita varten.

Antaa tutkimuslaitoksille mahdollisuus käyttää suurvuoreaktoria tehokkaasti eri aloilla, joita ovat ydinreaktoreiden turvallisuuden parantaminen, terveys, mukaan lukien lääketieteellisten isotooppien kehittäminen, ydinfuusio, perustutkimus ja koulutus sekä jätehuolto, mukaan lukien mahdollisuus tutkia ydinpolttoaineiden turvallisuuskysymyksiä Euroopan kannalta tärkeitä reaktorijärjestelmiä varten.

Suurvuoreaktoria käytetään radioisotooppien kaupalliseen tuotantoon ja se toimii myös väitöskirjaa valmistelevien ja tohtorin tutkinnon suorittaneiden tutkijoiden koulutuslaitoksena, joka antaa heille mahdollisuuden tehdä tutkimusta kansallisissa tai eurooppalaisissa ohjelmissa.

1. Suurvuoreaktorin turvallinen käyttö

Euroopan atomienergiayhteisö (Euratom) on suurvuoreaktorin omistaja (99 vuotta voimassa olevalla vuokrasopimuksella). Suurvuoreaktoria käyttää NRG (Nuclear Research and Consultancy Group), joka käyttää ja ylläpitää laitosta ja hallinnoi reaktoriin liittyvää kaupallista toimintaa. Reaktorilla on Alankomaiden kansallisen sääntelyviranomaisen KFD:n (Kernfysische Dienst) myöntämä toimilupa. Lain mukaan suurvuoreaktorille on, kuten ydinlaitoksillekin, tehtävä kymmenen vuoden välein turvallisuustarkastukset, jotka suorittaa NRG.

Käyttöjaksolla 2012–2013 useat tapahtumat vaikuttivat neutronien saantiin.

Ensin havaittiin tritiumia pohjavedessä reaktorirakennuksen ympärillä (jäljitettiin maanalaiseen vuotoon vesiputkistossa) sekä vuoto primaarijäähdytysvesijärjestelmän ja pohjayhteen jäähdytysjärjestelmän (osa altaan jäähdytysjärjestelmää) välillä. Nämä ongelmat johtuivat eri syistä, ne tutkittiin ja korjattiin, ja suurvuoreaktori käynnistettiin uudelleen turvallisesti.

Tämän jälkeen NRG:tä kohtasi toinen erillinen ennakoimaton seisokki, joka koski kahta ydinlaitosta, nimittäin suurvuoreaktoria ja molybdeenin tuotantolaitosta. NRG asetti kaikki laitoksensa ja prosessinsa tilapäiseen turvalliseen valmiustilaan voidakseen keskittyä teknologian, menettelyjen ja organisaation kokonaisvaltaiseen kehittämiseen.

Parannukset oli tehty ja pantu täytäntöön vuoden 2013 loppuun mennessä. KFD antoi vuoden 2014 alussa luvan käynnistää uudelleen suurvuoreaktorin ja muut ydinlaitokset, sillä ne täyttivät kaikki turvallisuusvaatimukset.

Vuonna 2012 suunniteltu sykli muodostui 296 käyttöpäivästä ja yhdestä 31 päivän huoltojaksosta maaliskuussa. Huoltojakson aikana tarkastettiin pohjois- ja eteläpään paineenalentimet ja reaktoriastian hitsit ja tehtiin reaktorin suojarakennuksen vuotuinen vuototesti. Todellisuudessa suurvuoreaktori oli suunnittelemattomien seisokkien vuoksi käytössä 253 päivää. Näin ollen se oli tosiasiallisesti käytössä 85,26 prosenttia alkuperäisen suunnitelman mukaisesta käyttöajasta. Sen nimellisteho oli 45 MW, ja energian kokonaistuotanto vuonna 2012 oli noin 11 313 MWd ja polttoaineen kulutus noin 14,12 kg U-235:tä.

Vuonna 2013 suunniteltu sykli muodostui 166 käyttöpäivästä ja yhdestä 18 päivän huoltojaksosta elokuussa. Todellisuudessa suurvuoreaktori oli suunnittelemattomien, edellä mainittuihin ongelmiin liittyvien seisokkien vuoksi käytössä 81 päivää. Näin ollen se oli tosiasiallisesti käytössä 49,07 prosenttia alkuperäisen suunnitelman mukaisesta käyttöajasta. Sen nimellisteho oli 45 MW, ja energian kokonaistuotanto vuonna 2013 oli noin 3 661 MWd ja polttoaineen kulutus noin 4,57 kg U-235:tä.

Huoltotyöt sisälsivät kaikkien järjestelmien, rakenteiden ja osien ennaltaehkäisevän, korjaavan ja määräaikaishuollon. Niiden tavoitteena oli varmistaa suurvuoreaktorin turvallinen ja luotettava käyttö. Tärkeimmät huoltojakson aikana toteutetut toimet olivat seuraavat:

a) suojarakennuksen suuri vuototesti (0,5 baarin ylipaine 48 tunnin ajan);

b) pohjois- ja eteläpään paineenalentimien ja reaktoriastian hitsien määräaikaistarkastus;